**PRAVILNIK O SIGURNOJ I ODGOVORNOJ UPORABI INFORMACIJSKO-KOMUNIKACIJSKE TEHNOLOGIJE U OSNOVNOJ ŠKOLI DON LOVRE KATIĆA SOLIN**

Na temelju članka 58. Statuta Osnovne škole don Lovre Katića Solin, Školski odbor dana \_\_\_\_\_\_\_\_\_\_ godine donosi

**P R A V I L N I K**

**O SIGURNOJ I ODGOVORNOJ UPORABI INFORMACIJSKO-KOMUNIKACIJSKE TEHNOLOGIJE U ŠKOLI**

**UVOD**

**Članak 1.**

1. Pravilnik o sigurnoj i odgovornoj uporabi informacijsko – komunikacijske tehnologije u školi (u daljnjem tekstu: Pravilnik) izrađen je prema smjernicama dokumenta nastalog u sklopu projekta e-Škole: “Uspostava sustava razvoja digitalno zrelih škola“ (pilot projekt), a čiji je nositelj Hrvatska akademska i istraživačka mreža – CARNet.

**Članak 2.**

1. Svrha ovog Pravilnika je jasno i nedvosmisleno određivanje načina prihvatljivog i dopuštenog korištenja informacijsko-komunikacijske tehnologije (u daljnjem tekstu: IKT) resursa OŠ don Lovre Katića, Solin (u daljnjem tekstu: Škola).

Članak 3.

(1) Škola koristi svoju IKT opremu i infrastrukturu te IKT opremu i infrastrukturu CARNnetove mreže. Ovaj   
 Pravilnik primjenjuje se na svu IKT opremu i infrastrukturu u Školi i na sve njene korisnike.

**OSNOVNE SIGURNOSNE ODREDBE**

Članak 4.

(1) IKT infrastrukturu čini mrežna i računalna oprema. Korisnici su učenici, učitelji, stručne službe i administrativno-tehničko osoblje, te povremeni korisnici. Korisnici su dužni opremu koristiti savjesno i odgovorno.

Članak 5.

1. Radi unapređenja sigurnosti školske informatičke opreme i mreže svi djelatnici škole moraju se pridržavati uputa izdanih od strane školskog administratora sustava ili neke druge ovlaštene osoba, a učenici se moraju pridržavati uputa koje im daju učitelji.

**Članak 6.**

1. Svi zaposlenici škole posjeduju AAI@EduHr korisnički račun te su dužni koristiti službenu e-mail adresu (ime.prezime@skole.hr) za komunikaciju, posebice u službenoj komunikaciji s nadležnim tijelima i drugim institucijama iz sustava znanosti i obrazovanja.

Članak 7.

(1) Javne informacije škole vezane su uz djelatnost Škole i Škola ih redovno objavljuje na svojim mrežnim   
 stranicama.

(2) Povjerljive informacije su osobni podaci djelatnika, učenika i podaci koji se smatraju poslovnom tajnom.   
 Škola postupa sa osobnim podacima sukladno Politici o zaštiti privatnosti.

**Članak 8.**

(1) Učiteljima i drugim djelatnicima škole strogo je zabranjeno davati učenicima vlastite zaporke i digitalne identitete, te zaporke za pristup računalnoj opremi i aplikacijama koje se koriste u Školi, a koje nisu namijenjene učenicima.

Članak 9.

(1) Računala s povjerljivim podacima zaštićena su administratorskim lozinkama i sigurnosno se kopiraju.

1. Sva ostala računala Škole posjeduju besplatne antivirusne programe ili su zaštićena antivirusnom zaštitom implementiranom u operativnom sustavu.

**Članak 10.**

1. Odlukom Ministarstva znanosti i obrazovanja sve osnovne i srednje škole koje su spojene na CARNetovu mrežu automatski su uključene i u sustav filtriranja neprimjerenih sadržaja tako što se onemogućuje prikaz mrežnih stranica određene kategorije. Svim korisnicima IKT opreme i infrastrukture zabranjeno je zaobilaženje lozinki ili filtriranja sadržaja.

Članak 11.

(1) Svako nepridržavanja pravila koje nije u skladu s Pravilnikom učenici i drugi djelatnici prijavljuju ravnatelju Škole.

(2) Ozbiljniji incidenti prijavljuju se CARNetovom CERT-u, preko obrasca na mrežnoj stranici www.cert.hr

**ŠKOLSKA IKT OPREMA I ODRŽAVANJE**

Članak 12.

(1) Većina računala spojena je na žičanu CARNet mrežu, a dostupna je i bežična mreža sukladno e-Škole projektu.

Članak 13.

(1) Zbrinjavanja računalnog otpada koji nastaje u Školi provodi se dva puta godišnje predajom istog ovlaštenom koncesionaru za EE otpad.

**Članak 14.**

(1) Na računalima se koriste isključivo licencirani programi ili besplatni programi bez ograničenja.

Članak 15.

(1) Održavanje računala u informatičkoj učionici u nadležnosti je učitelja, koji instalira programe i nadzire učeničke radnje na računalu.

(2) Učenici ne smiju ništa instalirati na računala bez odobrenja učitelja informatike.

**REGULIRANJE PRISTUPA IKT OPREMI**

Članak 16.

(1) Školskoj računalnoj mreži pristupaju djelatnici, učenici i posjetitelji uz nadzor i autentifikaciju.

Članak 17.

(1) Učitelji i osoblje koriste zajednička računala u zbornici.

**Članak 18.**

(1) Svaki učitelj zadužen je za računalo u svojoj učionici, a administrativno osoblje i stručna služba Škole za računala u svojim radnim prostorima

Članak 19.

(1) Učitelji imaju imaju zaporke, pohranjene u tajništvu, za kopirni uređaj u zbornici.

Članak 20.

(1) Informatička učionica se zaključava i koristi se samo za potrebe nastave, te za edukativne radionice namijenjene učenicima i učiteljima Škole koje zahtijevaju pristup računalima uz prethodni dogovor sa ravnateljem Škole i učiteljem informatike.

Članak 21.

(1) Učenici koriste računala uz nadzor nastavnika. Privatni uređaji dozvoljeni su uz odobrenje učitelja.

**SIGURNOST KORISNIKA**

**Članak 22.**

(1) Korisnici u radu sa sustavom (računalima i drugim servisima koji zahtijevaju prijavu) moraju voditi računa da kod prijave ne otkriju svoje podatke za prijavu.

(2) Nakon završetka rada na računalu obavezno korisnici se moraju odjaviti iz svih sustava u koje su se prijavili.

Članak 23.

(1) Elektronički identitet dodjeljuje se pri upisu/zapošljavanju i vrijedi do kraja školovanja/radnog odnosa.

Članak 24.

(1) Preuzimanje datoteka dopušteno je uz poštivanje pravila definiranih ovim Pravilnikom.

**PRIHVATLJIVO I ODGOVORNO KORIŠTENJE IKT-a**

Članak 25.

(1) Svi korisnici moraju se ponašati pristojno i primjereno u virtualnom prostoru.

**Članak 26.**

1. Svi djelatnici i učenici škole dužni su se pridržavati osnovnih Pravila poželjnog ponašanja u Internet zajednici, što se još naziva i 'internetskim bontonom' ili 'Netiquette'. Škola je poveznicu na ovaj skup pravila objavila na mrežnoj stranici škole te ih tako učinila dostupnim svim svojim korisnicima.

Članak 27.

(1) Nastava i druge aktivnosti koriste se za edukaciju o sigurnom korištenju IKT-a i ponašanju na internetu.

**AUTORSKO PRAVO I DIJELJENJE DATOTEKA**

Članak 28.

(1) Sve korisnike potiče se da potpisuju materijale koje su sami izradili, ali i da poštuju tuđe radove.

**Članak 29.**

(1) Strogo je zabranjeno tuđe radove predstavljati kao svoje, preuzimati zasluge za tuđe radove i nedopušteno preuzimati tuđe radove s interneta.

(2) Korištenje tuđih materijala s interneta mora biti citirano, obavezno navodeći autora korištenih materijala   
 te izvor informacije (poveznica i datum preuzimanja).

Članak 30.

1. Izričito je zabranjeno svako nelegalno dijeljenje datoteka, odnosno kopiranje ili preuzimanje autorski zaštićenog materijala poput e-knjige, glazbe ili pak videosadržaja, gdje je zabranjeno daljnje distribuiranje i umnožavanje bez dozvole autora ili bez plaćanja naknade.

**INTERNETSKO NASILJE**

**Članak 31.**

1. Svaki oblik internetskog zlostavljanja ili 'cyberbullyinga ' je strogo zabranjen i nedopušten. Postoje različiti oblici internetskog zlostavljanja:

- nastavljanja slanja e-pošte usprkos tome što netko više ne želi komunicirati s pošiljateljem

- otkrivanje osobnih podataka žrtve na mrežnim stranicama ili forumima

- lažno predstavljanje žrtve na internetu

- slanje prijetećih poruka žrtvi koristeći različite internetske servise (poput Facebooka, Skypea, e-maila i   
 drugih servisa za komunikaciju)

- postavljanje internetske ankete o žrtvi

- slanje virusa na e-mail ili mobitel

- slanje uznemirujućih fotografija putem e-maila, mms-a ili drugih komunikacijskih alata.

Članak 32.

(1) S učenicima koji prolaze ili pak uzrokuju relativno male oblike uznemiravanja koja nisu prouzročila veliku štetu Stručna služba Škole provodit će savjetodavni rad.

(2) Za svaki teži oblik zlostavljanja potrebno je izreći neku od disciplinskih mjera Škole. To se događa u slučajevima koji uključuju ozbiljne prijetnje prema drugim učenicima, a rezultiraju time da žrtva više ne želi ići u Školu ili pak ako se nasilje nastavi iako su već korištena druga neformalna sredstva.

**KORIŠTENJE MOBILNIH TELEFONA**

**Članak 33.**

1. Učenicima je u školi zabranjeno korištenje mobitela za vrijeme nastave, osim u slučaju kada ga koriste kao nastavno pomagalo i pod nadzorom učitelja.
2. Škola ne preuzima odgovornost za gubitak mobitela.

**Članak 34.**

(1) Radi smanjenja sigurnosnih rizika, preporučuje se da učenici ne koriste USB memorijske uređaje (tzv. stickove) za pohranu i prijenos svojih radova. Umjesto toga, radove trebaju dostavljati putem službenih kanala poput elektroničke pošte (@skole.hr) ili aplikacija unutar sustava Microsoft 365 (npr. OneDrive, Teams, Outlook), koje su dostupne svim učenicima i nastavnicima.

**ZAVRŠNE ODREDBE**

Članak 35.

Ovaj Pravilnik stupa na snagu danom donošenja.

Solin, \_\_\_\_\_\_\_\_\_\_

Predsjednik Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ravnatelj:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_